श्रीमती स्वराज ने कहा कि गिरमिटिया देशों में लुप्त हो रही भाषा को बचाने की जिम्मेदारी भारत की है। भारत ने वह जिम्मेदारी सँभाली है। इसीलिए भोपाल के सम्मेलन में भाषा पर केंद्रित १२ सत्र रखे गए थे। दसवें विश्व हिंदी सम्मेलन की अनुशंसाओं को ‘भोपाल से मॉरीशस’ शीर्षक से पुस्तक में प्रकाशित कर दिया गया है। श्रीमती स्वराज ने कहा कि भाषा के बाद हमने सोचा कि अगला पड़ाव संस्कृति की ओर ले जाया जाए। इसलिए ११वें विश्व हिंदी सम्मेलन का मुख्य विषय ‘हिंदी विश्व और भारतीय संस्कृति’ रखा गया। गिरमिटिया देशों में संस्कृति का गौरव कायम है। मॉरीशस के प्रधानमंत्री प्रवीण कुमार जगन्नाथ अभी अफसोस कर रहे थे कि वे हिंदी भली-भाँति नहीं बोल पाते हैं किंतु उन्होंने अपनी पत्नी से कहा है कि संक्रांति के दिन वे खिचड़ी ही खाएँगे। भारत में भी संक्रांति के दिन खिचड़ी खाई जाती है। संस्कृति को बचाने की छटपटाहट उनमें दिखाई दी। श्रीमती स्वराज ने सम्मेलन लोगों पर बनी एनिमेशन फिल्म का हवाला देते हुए कहा कि भारत का मोर आएगा और डोडो को बचाएगा।